text: Mand med tilknytning til bandekonflikt anholdt
  07 januar 2018 kl. 09.00
  En 28-årig mand er anholdt og fremstilles i dag i grundlovsforhør for at være i besiddelse af en kniv. 
  På Storegade i Esbjerg, tæt ved Stengårdsvej, blev en 28-årig mand i går anholdt. Syd- og Sønderjyllands Politi mener, at han har relationer til en konflikt, der lige nu er mellem to grupper i Esbjerg. De to grupper er kendt som Stengårdsvejgrupperingen og Kvaglundgrupperingen.
  Den 28-årige mand blev anholdt for at gå med kniv og vil i dag blive fremstillet i grundlovsforhør. Politiet regner ikke med, at han har nogen relation til den skudepisode, der var fredag aften i Esbjerg.
  Her trængte to mænd ind i en frisørsalon på Ingemanns Allé, hvor én af dem skød med en pistol. Politiet betragter skudepisoden som en del af konflikten mellem de to kriminelle grupper. Én af de to mænd er blevet varetægtsfængslet i forbindelse med skyderiet.
  
  